Liza Minnelli

Liza Minnelli (12. mart 1946. Hollywood) jest američka glumica i pjevačica. Rođena je u umjetničkoj porodici, a aktivna je još od svoje treće godine.http://www.lizaonline.co.uk/starisreborn.html  (engl.) Njena majka, holivudska glumica Judy Garland, bila je uspješna na filmu i u muzici, dok su njene tetke bile članice grupe The Gumms Sisters. 
Najpoznatija je po svojoj nagradi za Oscar za najbolju glavnu žensku ulogu u filmskom mjuziklu Cabaret, a također je poznata po svom energičnom scenskom nastupu i snažnom mezzosopran pjevanju.

Biografija
Njeno prvo pojavljivanje na filmu bilo je u njenoj trećoj godini u mjuziklu In the Good Old Summertime iz 1949. godine, u kojem su glumili njena majka i Van Johnson. Njena borba s nasiljem u porodici ostavila je na njoj dugotrajan utisak. Kao i njena majka, i Liza je imala buran život. Udavala se i razvodila 4 puta. Njeni muževi su bili (hronološki):
 Peter Allen (Peter Allen Woolnough) od 3. marta 1967. do 1972. Allen je kasnije (1992) umro zbog komplikacija od AIDS-a.
 Jack Haley Jr. (od 15. septembra 1974. do 1979) bio je filmski producent i režiser.
 Mark Gero (od 4. decembra 1979. do 1992) bio je kipar i stage menadžer
 David Gest (od 16. marta 2002. do 25. jula 2003) bio je koncertni promotor

Njen posljednji brak s Gestom napokon je zaključen potpisivanjem ugovora o razvodu u februaru 2007, a u sam postupak razvoda bile su umiješane razne kontroverze i glasine.

Karijera
Pozorište
Minnelli je profesionalnu karijeru započela u 17. godini (1963) u brodvejskom mjuziklu Best Foot Forward, koji je bio zapažen od strane kritike. Sljedeće godine, na poziv njene majke, nastupa u London Palladiumu. Vraća se na Broadway 1965. i dobija nagradu Tony za ulogu u Flora the Red Menace.

Film
Njena prva filmska uloga bila je u filmu Charlie Bubbles iz 1967. Godine 1969. nastupa u filmu Alana J. Pakule The Sterile Cuckoo. Uloga u ovom filmu donosi joj i prvu nominaciju za Oscara. Njena možda najpoznatija uloga bila je u filmu Kabare iz 1972, a glumila je Sally Bowles. Za nju je dobila i Oscara za najbolju glavnu žensku ulogu, kao i Zlatni globus, a pojavila se i na naslovnicama magazina Time i Newsweek.

Muzika
Liza je postala popularna i po pjesmi iz filma New York, New York iz 1977. Kasnije je istu pjesmu obradio i Frank Sinatra (1979), a često ju je izvodio i s Lizom Minnelli.

Reference

Vanjski linkovi


 Službeni sajt

Kategorija:Rođeni 1946.
Kategorija:Živi ljudi
Kategorija:Biografije, Los Angeles
Kategorija:Američke glumice
Kategorija:Američke pjevačice
Kategorija:Amerikanci porijeklom iz Italije
Kategorija:Amerikanci porijeklom iz Engleske